આ બંને બોલર્સમાં એવી વિવિધતા છે, જે એકબીજાના પૂરકનું કામ કરે છે. ભુવી શરૂઆતમાં સ્વિંગ અને ઓફ સ્ટમ્પ પર બોલિંગ કરીને બેટ્સમેનોને પરેશાન કરે છે, જ્યારે બૂમરાહ બ્લેક હોલ અને યોર્કર ફેંકીને વિકેટો ઝડપે છે. આ બંનેમાં ખાસ વાત એ છે કે જ્યારે તેઓ બોલિંગ કરે છે ત્યારે વિપક્ષી ખેલાડીઓને ખૂલીને રમવાની તક મળતી નથી. આબંને મળીને પાવર પ્લેની શરૂઆતની ૧૦થી ૧૨ ઓવર આસાનીથી કાઢી નાખે છે અને વિકેટ પણ ઝડપે છે એટલું જ નહીં, અંતિમ આઠથી દસ ઓવરમાં જ્યારે હરીફ ટીમ ઝડપથી રન બનાવવા ઇચ્છતી હોય છે ત્યારે ભુવી-બૂમરાહ તેમને એવું કરવા દેતા નથી. એટલે કે જ્યારે વિપક્ષી ટીમ પાસે રન બનાવવાનો સૌથી યોગ્ય મોકો હોય છે ત્યારે કેપ્ટન કોહલી ભુવી-બૂમરાહની જોડીને લગાવીને પોતાનાં પરનું દબાણ હળવું કરી લે છે.